SYNTEC ได้งานก่อสร้างใหม่ต่อเนื่องBacklog New High หนุนกำไรโดดเด่น
บล.เมย์แบงก์กิมเอ็ง (ประเทศไทย) ระบุว่า SYNTEC ได้งานก่อสร้างใหม่ต่อเนื่อง Backlog New High หนุนกำไรขั้นต้นสูง 12-15% โดยผู้บริหารยังคงเป้าหมายรายได้ในปีนี้ประมาณ 7,300 ล้านบาท เติบโต 3-5%
3 ก.ย. 2558

บล.เมย์แบงก์กิมเอ็ง (ประเทศไทย) ระบุในบทวิเคราะห์ (3 ก.ย.) บริษัท ซินเท็ค คอนสตรัคชั่น จำกัด (มหาชน) หรือ SYNTEC ได้งานใหม่ต่อเนื่อง ทำให้ Backlog ทำสถิติสูงสุดใหม่ 12,441 ล้านบาท โดยบริษัทยังได้งานก่อสร้างตึก อาคาร คอนโดมิเนี่ยมใหม่ โดยตั้งแต่ต้นปีได้งานใหม่แล้วทั้งหมด 10 โครงการ รวม 6,178 ล้านบาท
โดยส่วนใหญ่จะเป็นโครงการคอนโดมิเนี่ยมของบริษัท ศุภาลัย จำกัด (มหาชน) หรือ SPALI ถึง 6 โครงการ แม้ว่าตลาดคอนโดมิเนี่ยมโดยรวมจะชะลอตัว แต่ก็ยังมีโครงการใหม่ๆ เปิดตัวต่อเนื่อง ปัจจุบันกำลังยื่นประมูลงานทั้งหมด 11 โครงการ มูลค่ารวม 6,930 ล้านบาท  ทำให้ปีนี้มีแนวโน้มจะได้งานมากกว่าเป้าหมายที่ตั้งไว้ 7,000 ล้านบาท  โดยผู้บริหารยังคงเป้าหมายรายได้ในปีนี้ประมาณ 7,300 ล้านบาท เติบโต 3-5%  และ มีอัตรากำไรขั้นต้นที่สูง 12-15%
ขณะที่ SYNTEC มีภาระหนี้ที่ต่ำ เมื่อเทียบกับฐานทุน ทำให้มีการขยายธุรกิจทำเซอร์วิส อพาร์ทเม้นท์ ปัจจุบัน มีรายได้จากโครงการเซอร์วิส อพาร์ทเม้นท์ 2 โครงการ คือ แนเชอรัล วิลล์ ที่ซอยหลังสวน 120-130 ล้านบาท ต่อปี และ SCR โครงการ 1 ที่ ศรีราชา 70-80 ล้านบาท ต่อปี (ปีนี้รับรู้ประมาณ 30 ล้านบาท)  และยังมี SCR โครงการ 2 มีห้องเช่า 193 ห้อง จะเริ่มสร้างปลายปีนี้ ใช้เวลา 2 ปี  และ SCR โครงการ 3 ที่จังหวัดปราจีนบุรี มีห้องเช่า 320 ห้องจะเริ่มสร้างต้นปีหน้า ใช้เวลาสร้าง 10 เดือน  รวมแล้วรายไดจากเซอร์วิส อพาร์ทเม้นท์ เป้าหมายในอนาคตจะขึ้นเป็น 400-450 ล้านบาท และ ช่วยเพิ่มกำไรประมาณ 100 กว่าล้านบาท 
นอกจากนี้ SYNTEC กำลังพิจารณาเข้าซื้อ 2-3 โครงการ รวมใช้เงินประมาณ 800-1,500 ล้านบาท ในแง่เข้าไปร่วมทุนแนวโน้มผลประกอบการปี 2558 จะยังเด่น ประเมินยอดรับรู้รายได้ ทั้งงานก่อสร้าง และ รายได้จากเซอร์วิส อพาร์ทเม้นท์ ในปี 2558 เท่ากับ 7,470 ล้านบาท เติบโต 6.8%  และประเมินกำไรสุทธิเท่ากับ 458 ล้านบาท (กำไรต่อหุ้น 0.29 บาท) เติบโต 15% ตัวเลขกำไรครึ่งปีแรกคิดเป็น 45% ของประมาณการทั้งปียังคงประมาณการ
โดยครึ่งปีหลังมีแนวโน้มจะดีกว่าครึ่งปีแรก รวมถึงมีสินทรัพย์ที่จะบันทึกเป็นกำไรจากรายการพิเศษในอนาคต เช่น ถือหุ้น BMCL 180 ล้านหุ้น ที่ต้นทุน 1.26 บาท และมีที่ดินแถวรามอินทรา 55 ไร่ ราคาซื้อมา 1.8 ล้านบาท เทียบกับราคาปัจจุบัน 4.5-5 ล้านบาท  และจะมีการบวกกลับภาษีเข้ามาอีก
คำแนะนำการลงทุน ราคาหุ้น SYNTEC ปัจจุบันซื้อขาย P/E ปี 2558 ที่ค่อนข้างต่ำเท่ากับ 9.8 เท่า, P/BV 1.4 เท่า และ EV/EBITDA 5.6 เท่า  รวมถึงมีอัตราเงินปันผลตอบแทน 3.6% ประเมินราคาเป้าหมายเท่ากับ 3.75 บาท บนฐาน Forward P/E + 1SD = 13 เท่า  ราคาหุ้นปัจจุบันต่ำกว่าราคาเป้าหมาย  คงแนะนำ ซื้อ